P. Hrušovský, predseda NR SR: (2003-04-24):
Pýtam sa pani navrhovateľky, či chce zaujať stanovisko k rozprave. Áno. Nech sa páči. E. Černá, poslankyňa: Vážený pán predsedajúci, vážený pán minister, ctené kolegyne a kolegovia, pozorne som si vypočula argumenty, ktoré na tejto pôde padli od včera večera. A ďakujem všetkým, ktorí chápu, prečo je potrebné včas zosúladiť vyhlášku ministerstva zdravotníctva o umelom prerušení tehotenstva z genetických dôvodov so zákonom, a teda aj s ústavou. V tejto chvíli tu síce stojím ako poslanec za liberálnu stranu, ale tiež ako matka, žena a tiež ako kresťanka. Chcem tým povedať, že aj napriek tomu, že sa 70 % ľudí hlási k viere, neznamená to, že súhlasia s tým, aby v tejto krajine skupina ľudí, ktorá si myslí, že sú lepší kresťania než tí ostatní, diktovala, ako máme žiť. Na Slovensku aj bez zákazov klesli interrupcie o 67 %. A my vravíme, interrupcie nie sú dobrým riešením, ale ich zákaz je rovnako zlý. Už dávno som nepočula toľko netolerancie ako včera večer, naozaj nie. Vraveli ste, pán Brocka, o slobode. Ale áno, aj ja som za slobodu, tak ju zachovajme, pre ľudí, ktorí sa aj bez nás vedia rozhodnúť. Pani poslankyňa Majdová, vraveli ste, že v našej spoločnosti by sme mali alebo nebodaj chceli nahovárať ľudí na interrupcie, to z vášho vystúpenia vyplynulo. Aj vy viete, že je to obyčajná demagógia, že to predsa vôbec nie je o tom. Bola by som veľmi rada, keby ste z nás ani z občanov, ktorí majú iný názor, nerobili ľudí zlých, neznabohov a kriminálnikov, ktorí vás nechcú pochopiť. Dostatočne vás chápem, ale chápem aj tú druhú stranu. A opakujem naposledy, že interrupcie aj bez zákazov klesli na Slovensku o 67 %. A viete prečo? Pretože sa o tom hovorilo osvetou. Vplývať na ľudí môžete iba osvetou, nie zákazmi. Vyčítali ste nám, že náš návrh bol falošný zámer. No bol to zámer, ale úprimný, bol to úprimný zámer, ktorý vychádzal zo zdravého rozumu, a to len preto, že problematika interrupcie sa tu 13 rokov zametá stále nejakým spôsobom pod koberec. Ak by Ústavný súd rozhodol pred pár dňami vlastne o zákaze, vy by ste tu pokojne sedeli a prizerali sa? Ja si myslím, že by bolo vhodné, aby ste počuli v tak vážnej otázke aj zvyšok tých názorov voličov, ktorí vám nedali svoj hlas, a tých je v tomto prípade a v tejto otázke väčšina. Takže je to o tolerancii aj k tým ostatným. My nechceme rozhodovať za druhých, to v žiadnom prípade nie, chceme, aby ľudia mali právo niesť vlastnú zodpovednosť a rozhodnutie za všetko, čo urobia vo svojom živote. Nás na to nepotrebujú, my máme vytvoriť iba také zákony, aby mohli žiť a rozhodovať sa slobodne sami na základe vlastného vedomia a svedomia. A nebojte sa o nich, oni to zvládnu. Tých 67 % hovorí za mnoho, len sme zabudli povedať, akí sú skvelí, že to dokázali, že zmenili svoj názor spred 13 rokov, keď počet interrupcií bol príliš vysoký, že sú morálni a čoraz humánnejší. Padlo tu tiež, že na túto tému dnes nie je vhodná doba. A to isté sme vraveli od začiatku aj my, ale tá vhodná doba nebola ani pred rokom, ani pred 4 rokmi, ani pred 8, ani pred 13 rokmi, nikdy nie je vhodná doba. (Hlasy v pléne.) Prosím vás, keby ste ma nechali dohovoriť, ja som vám do vašich rečí neskákala. Plne rešpektujem vaše názory a nemusíte s mojimi súhlasiť, len vás prosím, nechajte ma hovoriť. (Potlesk.) V situácii, keď hrozí, že výrok Ústavného súdu môže znemožniť, aby sa ľudia slobodne rozhodovali, si myslím, že je našou povinnosťou túto slobodu pre nich uchrániť. Hovorím o uchránení ich slobody. Keď sme sa teda dotkli kresťanstva a viery, viete, Boha nosí každý z nás vo svojom srdci a len on jediný, nie my, len on sám bude mať právo pri poslednom súde rozhodnúť, či naše kroky sme robili v živote správne. A ja vám ďakujem. (Potlesk.)